作者:高適
標題:酬龐十兵曹
內容:憶昔遊京華，自言生羽翼。懷書訪知己，末路空相識。許國不成名，還家有慚色。託身從畎畝，浪跡初自得。雨澤感天時，耕耘忘帝力。同人洛陽至，問我睢水北。遂爾款津涯，淨然見胸臆。高談懸物象，逸韻投翰墨。別岸迥無垠，海鶴鳴不息。梁城多古意，攜手共淒惻。懷賢想鄒枚，登高思荊棘。世情惡疵賤，之子憐孤直。酬贈感並深，離憂豈終極。